เปิดให้ยื่นกู้บ้าน0%อีกหมื่นล้าน
ธอส.เปิดให้คนจองกู้บ้าน 0% อีก 1 หมื่นล้านบาท หลังยอดเดิมเหลือเพียง 2,800 ล้าน
19 ส.ค. 2554

ธอส.เปิดให้คนจองกู้บ้าน 0% อีก 1 หมื่นล้านบาท หลังยอดเดิมเหลือเพียง 2,800 ล้าน
นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) เปิดเผยว่า ขณะนี้ได้อนุมัติสินเชื่อโครงการบ้านหลังแรก อัตราดอกเบี้ย 0% เป็นเวลา 2 ปี รวมทั้งสิ้น 2,000 ล้านบาท จากยอดรับคำขอสินเชื่อทั้งหมดประมาณ 2.2 หมื่นล้านบาท โดยธนาคารจะเปิดรับคำขอสินเชื่ออีกประมาณ 2,800 ล้านบาท ให้ครบวงเงินที่ตั้งไว้ 2.5 หมื่นล้านบาท
อย่างไรก็ตาม ธนาคารจะเปิดให้ผู้ที่สนใจกู้บ้าน 0% มายื่นหลักฐานขอกู้ประมาณ 1 หมื่นล้านบาท โดยในส่วนที่เกิน 2,800 ล้านบาท จะสำรองไว้ในกรณีที่คนมาขอยื่นก่อนขาดคุณสมบัติไม่สามารถกู้ได้ ก็จะนำผู้ที่เกินขึ้นมาพิจารณาแทน
นายวรวิทย์ เชื่อว่า ภายในเดือนหน้าจะสามารถอนุมัติสินเชื่อเพิ่มได้ประมาณ 1 หมื่นล้านบาท หรืออนุมัติเฉลี่ยได้วันละ 300 ล้านบาท
ปัจจุบันมีผู้มายื่นขอสินเชื่อต่อวันเฉลี่ยประมาณ 700 ล้านบาท ชะลอตัวลงจาก 3 สัปดาห์ที่ผ่านมา โดยวันแรกมีผู้ขอยื่นกู้ถึง 9,000 ล้านบาท สาเหตุเพราะลูกค้าต้องใช้เวลาเตรียมเอกสารการกู้ และสัญญาซื้อขาย
นายวรวิทย์ กล่าวว่า ธนาคารพยายามยืดหยุ่นหลักเกณฑ์ให้กับลูกค้า ในกรณีที่ตรวจสอบหลักฐานและพบว่ายังไม่มีความสมบูรณ์ ก็จะติดต่อขอเอกสารเพิ่มเติม เพื่อช่วยให้ลูกค้าได้รับวงเงินสินเชื่อมากที่สุด โดยคาดว่าจะมีผู้ขอกู้ที่ไม่ผ่านหลักเกณฑ์ของโครงการนี้ 10-20%